
De Cornifici rhetoricorum libris quod non eandera 
omnes aequam sententiam tulerunt viri docti, haud scio an 
non sine aliquo iure Kayserus in praefatione ed. crit. *) 
p. XV. in. tribuerit ingenti illi foedissimarum interpolati- 
onum multitudini, quae iustae eorum existimationi obstare 
viderentur, quamquam non miriore in culpa nobis sunt, 
quae aliae sordes obruerant adhuc libros Cornificianos. 
Etenim quae in aliis quoque libris haud raro vitia depre- 
henderis et librariorum in transcribendo seu incuriae seu 
socordiae merito adsignayeris , eorum in his libris tantam 
molem offendimus, ut ad ea ipsa omnia indaganda investi- 
gandaque haud mediocri studio atque labore opus esse 
videatur. 

Accedunt, quae propria hos libros vitia premant. 
Quorum in numero principem locum et nos ipsi concedimus * 
illis interpolationibus cum multitudine tum foeditate insi- 
gnibus, quae mirum in modum Cornificianae orationis quan- 
dam siccitatem atque ieiunitatem interpellent. Earum 
autem duplex maxime genus distinxeris : unum earum, quas 
— ut in libris in scholarum usum medio quod dicitur aevo 



*) Cornifici rhetoricorum ad C. Herennium libri IV. Recensuit 
et iriterpretatus est C. L. Kayser. Lipsiae MDCCCLIV. 

273897 ** 



Digitized by LjOOQ lC 



praecipue adhibitis — intempestivo explicandi seu inter- 
pretandi studio deberi perspicuum est, alterum earum, 
quas recte dicas ex Ciceronis de inventione libris in hos 
libros esse translatas, et ab iis, qui decepti eorum librorum 
aliqua inter se similitudine, quae de iisdem rebus pleniora 
legerent apud Ciceronem, ea quasi in Cornifici libris 
omissa suo iure restituere sibi viderentur, nec non ab iis, 
qui de industria Ciceronis verba in nostram artem infer- 
rent, ut eam et ipsam pro Ciceroniana venditarent. 

Cuius utriusque interpolationum generis cum in anti- 
quissimis qui aetatem tulerunt codicibus plurima exempla 
inveniuntur, tum in recentioribus libris manu scriptis tantus 
numerus occurrit, ut nihil morantes nonnulli viri docti 
eorundem librorum virtutes omnem prorsus fidem iis ab- 
rogandam esse putaverint. Velut Halmius*) conatus est 
comprobare, subsistendum esse in vetustiorum codicum auc- 
toritate. Quod utinam doctissimus vir omnibus persuasisset. 
Namque quod Spengelius**), Simonius***), Desti- 
noniusf), alii gravissimis argumentis confirmarunt, ne re- 
centiores quidem codices omni omnino fide carere, quippe 
qui aliquot locis uni vetustiorum codicum lacunas ad arche- 
typi libri fidem veris Cornif. verbis expletas offerrent, non 
minutae sed auctae esse videntur factitandae artis criticae 
difficultates. Et accidit, ut in libris si qui alii turpissimum 
in modum depravatis ne de codicum quidem ratione satis 
compertum habeamus, cum sexcenties nunc, recentiorum 



*) Rhein. Mus. XV. p. 536 ff. 
*•) Rhein. Mus. XVI. p. 391 ff. 

***) Die Handschriften der Rhetorik an Herennius. l.Abtheilung. 
Programm der k. Studienanstalt zu Schweinfurt. 1863. 

f) De codicum Cornificianorum ratione I. Kiliae MDCCCLXXIV. 

an vetustiorum librorum auctoritatem potius sequaris, in 
incerto necesse sit relinquatur. 

Sed nescio quo modo factum est, ut, qui nostra aetate 
his libris operam navarunt viri docti, ii ad unum fere omnes 
in odorandis exstirpandisque verbis interpolatis singulari 
quodam studio sint versati nec non genuina interdum, pro 
adulterinis habita, alia alii item in exilium miserint. Verum 
enim vero, quae nimio dilucide dicendi studio fusius non- 
nunquam Cornificius perscripsit, quo efficacius ad rhetoricae 
praecepta institueret rude eius artis ad illud usque tempus 
Herenni ingenium, ea et ipsa nequiter a quibusdam in inter- 
polationis suspicionem sunt vocata. Eiusdem generis sunt 
ii loci, in quibus proposita supra sententia et pluribus 
deinceps illustrata cum emphasi quadam iisdem aut simi- 
libus verbis infra redintegratur; quae res, ut est artis ma- 
gistro dignissima, ita nullius scrupulum movere debebat. 
Est, ubi Ciceronis de inv. libri ansam dederint ut interpo- 
latoribus ipsis ita interpolationum quos aiunt venatoribus, 
cum hi modo, quae de eadem re plura apud Cornificium 
legerent quam apud Ciceronem, propter id ipsum inter- 
polata esse sibi persuaderent , modo, quae in discrepanti 
rerum contextu eadem apud utrumque deprehenderent, ex 
Cicerone in Cornificium translata esse temere pro explorato 
haberent, neque quidquam pensi iis esset, quae ratio inter 
illos libros intercederet. Quid mirum, quod in pervulgata 
illa interpolationum quasi venatione sexcentis illis locis, 
ubi depravata haud dubie Cornifici verba nobis oiferuntur, 
ad vilissimam illam exstirpandi rationem plerosque statim 
confugere videmus, quasi haec una libris nempe multifariam 
interpolatis medicina possit parari? 

Sed de interpolationibus quid videatur, simulatque a 

cotidiano puerorum institutionis munere aliquid temporis 
supererit, alio loco uberius disputandi occasio nobis offe- 
retur. Hoc loco satis fuerit commonere , delitescere in illis 
quae feruntur interpolationibus haud raro vel gravissima 
vitia, quibus aliis conflictati sint libri Cornificiani. 

Accidit enim in his libris, qui tantas illas iniurias ex- 
perti sunt, ut male mutatus interdum etiam verborum ordo 
nobis praebeatur, ita ut modo singula vocabula, totae modo 
sententiae ab uno in alterum locum translatae esse vide- 
antur. Qua in re fieri non potuit, quin duplex damnum 
scriptoris verbis contraheretur, cum hic omitterentur, quae 
sine detrimento sententiae deesse non possent, illic, quae 
rerum ac verborum seriem interrumperent , prave infer- 
rentur. Quae verborum transpositiones adeo saepenumero 
conspicuae sunt, ut mireris, quod nemo adhuc unus in 
disceptationem quaestionemque eas vocaverit. 

Unde consilium nobis ortum est quaestionem instituendi 
de verborum aliquot transpositionibus , ut si nihil aliud, 
hoc saltem adsequeremur, ut demonstrata alia emendandi 
ratione ad Cornifici libros peraccommodata, quantum esset 
in nobis, dissuaderemus ab illa via temere insistenda, quae, 
quamvis viatorum pedibus trita, non neminem tamen in- 
provide ingredientem transversum egisset. 

Quaerentibus autem nobis, unde profectae esse vide- 
antur illae in libris transpositiones , ut interpolationum 
supra, sic earum ipsarum duplex potissimum genus nobis 
erit distinguendum : unum earum, quae ex homoeoteleutis 
natae sint, alterum earum, quarum in causis fuerint Cic. 
de inv. libri. 

Et illud quidem transpositionum genus, quod ortum 
esse diximus ex homoeoteleutis, pluribus verbis quin etiam 

duabus tribusve nonnunquam sententiis continetur, unde 
perspicuum est, quae, deerrantibus ab una in alteram vocem 
librarii oculis, media omittebantur, adplures interdum versus 
pertinuisse et, cum errore patefacto in margine postea 
essent adscripta, non exiguam eius ipsius partem implevisse, 
ita ut difficile iam esset disceptatu, viro praesertim linguae 
latinae si non inscio at mediocriter tantum perito, cuius- 
nam maxime versus essent verba margini adscripta. Fert 
autem humana natura, ut, quotiescunque certa ratio deerit et 
ad arbitrium omnia erunt dirigenda, eo vel maxime inclinet 
animus, quo minime debeat inclinare. Neque erit, qui adeo 
miretur, si hic et illic deprehenderit librarios perverso loco 
scriptoris verba ex margine in textum restituisse. 

Sed rarius offendas in ipsis illis verbis, quae proprie 
transposita i. e. alieno loco ex margine in textum restituta 
esse videbis, quam in iis, quae illa verba transposita prave 
aut antecedunt aut sequuntur, quippe quae, disturbata con- 
nexa serie rerum ac verborum, inania plerumque trahantur. 
Quod cum ita sit, iam iudicabis, quo loco sint eorum studia, 
qui eiusmodi verba, bene sana et vere Cornificiana modo 
ex uno in alterum locufla transposita, aut coniecturis tentare 
aut pro interpolatis exturbare velint, quamquam ne inter- 
polatore quidem ipso nisi insano aliqua ex parte digna esse 
videntur; nisi forte quis putat, interpolationes et ipsas 
quodammodo transpositas h. e. alii loco adscriptas alio 
loco in textum perperam illatas esse. 

Iam quae ex Ciceronis de inv. libris profectae videntur 
esse verborum transpositiones, de iis non poteris facere 
iudicium, nisi, quae ratio inter Ciceronis et Cornifici libros 
intercedat, compertum habebis. 

Quod si verum est, quod ait I, 9, 16 extr. Cornificius, 

nova se de insinuatione excogitasse, quod eam solus praeter 
ceteros in tria tempora divisisset, totus ille locus, qui est 
de insinuatione , vel maximi erit momenti et ad recte 
aestimandum nostri scriptoris ingenium et ad diiudicandam 
rem difficillimam, m arte sua componenda utrum Cornificius 
Ciceronem adhibuerit, an Cornificium Cicero. Accidit enim, 
ut eadem illa insinuationis in tres partes divisione usum 
esse videamus utrumque. Qua de re velim inspicias, quae 
conscripserunt doctissimi viri Schuetzius*), Kayseru s**), 
Baderus***), qui omnes contra divulgatam antea Bur- 
manni sententiam gravissimis argumentis evicerunt, ut nostri 
homines fere pro explorato habeant, Ciceronem, cum de 
inv. libros conscriberet , nonnulla ad verbum de Cornificio 
deprompsisse, alia in describendo leviter mutasse. Qua de 
re neminem opinor verius iudicasse quam Spengeliumf), 
qui de Cic. de inv. libris haec vernacula lingua dixit: „Der 
Verfasser hatte die Rhetorik ad Herennium 
vor sich liegen und beniitzt sie haufig, sucht 
auch fortwahrend es anders und besser zu machen 
als jene, macht es aber gewohnlich schlechter." 
Sed impugnavit argutius quam verius nuperrime illam 
sententiam Weidnerusff) graviter invectus in eos, quibus 
nihil gratius videretur esse quam, quanto opere Cicero Corni- 



*) in prolegomenis ad Ciceronis rhetorica. Lipsiae MDCCCIV. 
Vol. I. c. I. Idem in prolegg. ad Cic. opera quae supersunt omnia. 
Lipsiae MDCCCXIV. Tom. I. p. XLVII sqq. 

\*>W **) in ed. crit. praefatione p. VI sqq. ldem in Munchner Gelehrte 
Anzeigen. Jahrgang 1852. Nr. 59—62. 

***) in dissertatione inaugurali de Ciceronis rhetoricorum libris. 
Griphiswaldiae MDCCCLXIX. 

t) Rhein. Mus. XVIII. p. 495. 

•j-f) in prolegg. ad Ciceronis artis rhetoricae libros. Berolini 
MDCCCLXXVIII, 

ficium expilasset aut quam multa in hac fraude peccasset, quam 
copiosissime exponere. Iam mihi videbar et ipse operam 
perdidisse, quod dubium non est, quin aliqua ex parte futurum 
fuerit, si gravissima argumenta potuisset ille infirmare, quibus 
ceterorum nitebatur iudicium. Conatus autem est Weid- 
nerus comprobare, Cornifici artem conscriptam et inlucem 
editam esse Ciceronis libris iam pridem ad umbilicum ad- 
ductis. Quod ut evinceret, externa, quae alios parum curasse 
putaret, argumenta adhibuit. Quae omnia cum adeo non 
essent accommodata ad persuadendum ut, ad priores sal- 
tem Cornifici libros quod attinet, nihil possent imminuere 
certiorum testimoniorum fidem, exspectabam, de insinua- 
tionis illo loco quid videretur Weidnero, quippe quo 
uno firmissimo quasi fundamento putarem satis superque 
nisam esse contrariam aliorum sententiam. An dilucidius 
quemquam existimamus potuisse dividere, quae aliis sive 
scriptoribus sive magistris deberet, quae de sua ipsius sen- 
tentia nova in medium protulisset, quam eum, qui 1. 1. 
scripsit: 'Adhuc quae dicta sunt } arbitror mihi constare 
cum ceteris artis scriptoribus, nisi quae de insinuatione 
nova excogitavimus } quod eam soli praeter ceteros in 
tria tempora divisimus'.*) Quid autem hoc de locoWeid- 
n e r u s ? Arbitratur ille quidem (1. 1. p. XV. med.) aut c u t r u m- 



*) Quae tria insinuationis tempora iam ab Anaximene significata 
esse persuasit sibi Kayserus. Sed sunt alia, quae legimus apud Cor- 
nificium I, 6, 9 in., quem locum postea tractabimus, alia, quae illi loco 
conterenda videntur esse in arte Anaximenis, velut scriptum est apud 
illum (Rhetores Graeci , ex rec. Spengeli vol. I. p. 215 sub fin.): 
'xal zolg f.iev (ir]ie ev (ir^ze xaxwg diaxeifiievoig ex xwv 
toiovzcov xt]v evvoiav noQiaveov ? touq de diafteftXr][,ievovg 
avayxalov zag dia(3olag ij avzovg ¥%eiv, rj %a 7ioa- 
yiiaza, vneq wv keyovo iv, r] zov XoyovK 

que scriptorem eodem fere tempore idem in arti- 
ficium parvolum sane incidisse 4 ; — quaratione et cu- 
iuslibet plagiarii hominis potest furtum excusari; aut 'utrum- 
que sapientiam suam accepisse ab illo doctore, 
cuius auctoritatem I, 11, 18 tueretur Cornificius'. 
Sed diserte et plane dicit ille, quae de insinuatione nova 
excogitasset, non constare sibi cum ceteris artis scrip- 
toribus. An putamus Cornificium, quamvis editis iam tum 
temporis de inv. libris, de artis scriptorum numero Ciceronem 
exemisse? Quid quod contra eundem alio loco (in prolegg. 
p. XIV. med.) subaudit (sic!) Weidnerus Cornificium dis- 
putantem — conf. cum Cic. inv. I, 11, 16 med. Cornif. I, 11, 
18 — alio loco (ibid. p. IX. in.) vel sumit, alterum ab 
altero fuisse ignoratum? Nonne a se ipso ille dissidere 
tibi videtur? Denique Weidnerus id ipsum arbitratus est 
fieri potuisse, 'ut Cornif. inventum suum, alio ante 
loco velut in circulis sermonibusque expositum, 
cum ab alio praereptum videret, hoc tamquam 
suum litteris sibi vindicaret'. Sed quod esset illud 
veritatis et probitatis in Cicerone studium infra a Weid- 
nero laudatum*), si alterius dicta et cogitata praeripuisset 
et pro suis venditasset; quae esset ridicula quasi ultio Cor- 
nifici, si Ciceronis vicissim in eadem re verba expilasset? 
Verum enim vero non in rebus tantummodo congru- 
unt, congruunt etiam fere in verbis. Quid multa, cum 
ipse Weidnerus desperet gravissimum illum locum satis 
posse explicare ? Nimirum haec verba quam maxime per- 



*) velut dicit 1. 1. p. XV. sub fin. 4 Extremum hoc dico: nihil im- 
p.'dit quominus sic statuamus, Ciceronem non minus quam Corni- 
Hcium veritatis et probitatis studiosum fuisse'. 

spicuumfaciunt, quam non debuerit Weidnerus redintegrare 
Burmannianae illius sententiae memoriam, quae adoctis- 
simis viris merito impugnata oblivione paene iam obruta erat. 

Quae cum ita sint, non amplius dubitabimus facere cum 
iis, quorum iudicia breviter comprehendit illud Spengeli- 
anum, nisi quod quartum Cornif. librum post artem Cice- 
ronianam conscriptum esse Weidnero haud inviti conce- 
dimus, quod idem ne Kayserus quidem negaverat. 

Ut autem nostrihomines ad unum fere omnes consentiunt, 
Ciceronem in componendis de inv. libris non pauca de priori- 
bus Cornifici libris exscripsisse neque, quonam ex fonte ea 
hausisset, unquam prodidisse, ita, qui utriusque libros ac- 
curatius inspexerit, similitudines compararit, docendi rationem 
perquisiverit, non poterit ille non concedere, Ciceronem 
vel in discrepanti interdum docendi ratione verba duntaxat 
ex Cornif. deprompsisse et in usum suum convertisse, ita 
ut similibus seu iisdem nonnunquam verbis, ordine modo 
leviter immutato, praecepta contineantur apud utrumque 
dissimilia. Unde factum esse opinamur, ut mutuo ab ho- 
minibus posterioribus, cum maxime auctoris ad Herennium 
nomen in oblivionem esset adductum et Ciceronis nomini 
fere addicerentur illi libri, non solum totae sententiae ex 
Cicerone in eos transferrentur sed etiam, id quod maximi 
est momenti, ad Ciceronis exemplum ipsa nonnunquam 
Cornifici verba temere transponerentur. 

Sunt igitur transpositiones ex eodem partim fonte pro- 
fectae atque interpolationes. Et quod supra de interpolati- 
onibus, idem hic dicas de nonnullis transpositionibus: de 
industria falsarios quosdam homines, ut hi libri vere Cice- 
roniani esse viderentur, ad Ciceronis omnia ordinem addu- 
xisse. Est autem etiam, ubi interpolandi occasioni defuerint 

illi, transponendi non item. Cuius rei exemplo videbimus 
esse cum alios locos tum I, 9, 15. 

Sed tanta saepenumero levitate, ne quid gravius dicani, 
in ea re sunt versati, ut nullam prorsus rationem haberent, 
alia apud Ciceronem, alia apud Cornificium illis locis aut ante- 
cedere aut sequi, Ciceronis, ubi eadem res ageretur, verbo- 
rum temere ordinem aucuparentur. Quin etiam in rebus non- 
nunquam dissimilibus, verborum adducti aliqua similitudine 
ad Ciceronis exemplum eorum ordinem mutavere. Cuius 
perversi illorum studii nihil insigniori poterit esse docu- 
mento quam illi loci, ubi eundem apud utrumque scrip- 
torem in rebus proponendis verborum ordinem deprehen- 
dimus, cum in iisdem rebus explicandis alium ab alio or- 
dinem infra institutum esse videamus. Velut I, 14, 24 post 
in. ; II, 16, 23 post in. Perspicuum enim est illis locis, 
propositionis ordinem in Cornificio, ut in scriptore dispu- 
tationis ordinem religiose observante, prave ad Ciceronis 
exemplum esse commutatum. 

Sed recentiores Cornifici editores nescio quomodo tan- 
tum abest, ut eiusmodi locis confugiant ad verborum trans- 
positionem, ut propter eam ipsam cum Cicerone verborum 
quandam convenientiam vel nequissimam lectionem retineri 
iubeant; sin hoc minus, interpolationis temere suspici- 
onem amplectantur. 

Iam accedit tertium quoddam transpositionum genus 
earum, quas neque ex homoeoteleutis natas neque ex libris 
Ciceronianis profectas esse dicas. Sunt enim nonnulli loci, 
ubi de duabus sententiis, ad pauca plerumque vocabula 
pertinentibus, altera post alteram mutato ordine ab archetypi 
jibrario perperam conscripta esse videatur. Erit autem illis 
locis non cogitandum de interpolationibus, quippe quoniam ex 

toto reriini contextu Cornificio dignissima, ex loco vel inter- 
polatore indigna nobis praeberi perspicuum est, erit de 
transpositionibus. Accidit enim, ut, si in suum quidque 
locum restituerimus, nihil amplius nobis sit offensioni. 

Quae postquam praemunivimus, iam ipsos aggrediamur 
locos verborum transpositionibus vitiatos. Sed ita visum 
est instituere quaestionem, ut non solum in suum quidque 
locum restituendi munere fungeremur, sed diligentius exa- 
minantes scriptoris et verba et sententias pluribus in 
singulis locis commoraremur, quo magis appareret, et 
quae esset eorum natura, quaeque causae ad transponen- 
dum nos compellerent. Nec ad «verborum tantum placuit 
animum advertere transpositiones , sed quaecunque etiam 
alia illis locis deprehenderemus aut vitiosa aut suspecta, in 
ea et ipsa animo proposuimus inquirere et, quantum esset 
in nobis, singulos locos emendare. Idque eo magis nobis 
condonabis, quod, ni convenerit de verbis ipsis, difficile 
iam fuerit disputare de eorum transpositionibus. Disputa- 
tionis autem eum ordinem observabimus, ut rerum ac ver- 
borum seriem, quantum eius fieri poterit, retineamus et 
suo quidque loco absolvamus. 

Liber I. 

I, 6, 9 post in. 'Tria sunt tempora, in quibus prin- 
cipio uli non possumus, quae diligenter sunt consi- 
deranda: aul quom lurpem causam habemus, hoc est, 
quom ipsa res animum auditoris a nobis alienat; 
aul quom animus auditoris persuasus esse videtur ab 
iis, qui anle conlra dixerunt; aut quom defessus est 
eos audiendo, qui ante dixerunt. Si causa turpitu- 

dinem habebit, exordiri poterimus his rationibus: retti, 
non hominem spectari oportere; non placere nobis 
ipsis , quae facta dicantur ab advorsariis , et esse 
indigna aut nefaria: deinde quom diu rem auxeri- 
mus, nihil simile a nobis factum oslendemus; aut 
aliquorum iudicium de simili causa aut de eadem 
aut de minore aut de maiore proferemus, deinde 
ad nostram causam pedetemptim accedemus 
et similitudinem conferemus ; aut negabimus, nos de 
advorsariis aliqua re dicturos , et tamen occulte 
dicemus interiectione verborum c . 

Quibus in verbis Kayserus*) religiose secutus est lec- 
tionem, quam praebent optimi qui perhibentur libri, nisi 
quod 'aut de minore aut de maiore c otiosa ex Cic. inv. I, 
28, 41 huc translata esse suspicatus est. Quod neutrum 
recte eum fecisse assentientur, quicunque accuratius totum 
hunc locum examinaverint. Cornificius enim postquam 
generatim supra significavit, quibus in temporibus insinua- 
tione utendum esse videretur, singillatim deinceps docet, 
quibus maxime rationibus auditoris animum reconciliare 
nobis possimus abalienatum causae turpitudine. Quod cum 
sic se habeat, merito offendimur in verbis c rem, non homi- 
nem speclari oportere c . An consentaneum putamus esse, 
qui brevi ante exposuerit, quam causam intellegeret tur- 
pem (scil. 'quom ipsa res animum auditoris a nobis 
alienaV'), eundem h. 1. hanc instituere exordiundi rationem, 
ut dicat £ rem, non hominem spectari oportere c ? Proprius 
erat scribere c hominem, non rem c , quod idemEmmerani 



*) Proficiscimur enim et hoc loco et aliis locis omnibus a 
Kayseri ed. crit. Lipsiae MDCCCLIV. 

1 (jti) codicis margini adscriptum est altera manu, docti opinor 
alicuius viri et ipsius h. 1. haerentis. Sed ne id quidem 
nobis satisfaciet considerantibus, turpitudinem duabus potis- 
simumdecausisposseproficisci. Proficiscitur enim, ut aucto- 
res sunt veteres artis scriptores, aut ab homine aut ab re. 
Qua in utraque causa quid faciundum quove confugien- 
dum esset oratori, veri est simile tradidisse Cornificium. 
(Velut scriptum est apud Ciceronem de inv. I, 17, 24 in. 
'Si causae turpitudo contraxit offensionem, aul pro eo 
homine, in quo offenditur, alium hominem, qui diligitur, 
interponi oportet; aul pro re, in qua offenditur, aliam 
rem, quae probatur; aut pro re hominem, aut 
pro homine rem, ut ab eo, quod odit, ad id, quod 
diligit, auditoris animus traducatur'. Item apud Quint. 
inst. or. IV, 1, 44 post in. ( lllud in universum prae- 
ceperim, ut ab iis, quae laedunt, ad ea, quae prosunt, 
refugiamus; si causa laborabimus , persona 
subveniat, si persona, causa'.)*) Sin illud minus, 
melius profecto erat utrumque praetermittere quam alterum 
omittere, quod solum omitti non debeat, et afferre id, quod 
unum ferri nequeat. Quid multa? Nonne egregie nobis 
subveniunt ipsi libri manu scripti? Habent sane aliquot 
codices haud spernendae auctoritatis verba 'hominem, non 
rem, aut rem, non hominem', quae omnem prorsus difficul- 
tatem amovere videantur. Sed haec lectio, quo est rerum 
ac verborum contextui accommodatior, eo maiorem prae 



*) Quae ex Cic. de itiv. iibris afferenda erant, in iis Weidneri- 
anam secuti sumus auctorilatem; quae ex Quintiliani inst. or. libris 
laudavimus, Halmi debemus ed. crit., quam in lucem ille edidit Lip- 
siae MDCCCLXVIIl. 

se fert eniendationis suspicionem interpolatoris , qui hoc 
modo optime explere sibi visus sit librorum lacunam. 
Multo maioris est momenti , quod praebet praeter de- 
terioris notae aliquos codices praestantissimus ille Bam- 
bergensis 423 (b), quem librum XII. saeculo exaratum 
ex antiquissimo exemplo seu archetypo transcriptum Kay- 
serus suspicatus est, Destinonius gravissimis et fir- 
missimis argumentis fulsit, ita ut iam nemo de eius vir- 
tutibus dubitare possit. Quid igitur impedit, quominus in 
hanc quasi arcem refugiamus, si modo quod petimus auxi- 
lium ibi invenimus? Servavit sane hic liber ex archetypo 
ea plena, quorum parte altera carent vetustissimi libri, 
verba dico 'rem non hominem } hominem non rem ( *J Quae 
lectio, ut primo statim adspectu minus tibi arridebit, quippe 
qui alium desideres verborum ordinem, ita altius rem in- 
quirenti nihil prorsus erit, quod tuo iure huic opponas. 
Accedit, quod nullam omnino movet interpolationis suspi- 
cionem. 

Qua in lectione cur non acquieverit Klotzius et seu 
de sua sententia seu ex Rhedigerani (^ 1 ) codicis sordibus 
seu alio nescio quo auctore addiderit coniunctionem aut } 
equidem causam perspicio nullam. Verborum enim simi- 
litudine factum esse perspicuum est, ut librarius ocu- 
lorum lapsu alteram eorum partem omitteret, sed omisisse 
quemquam aut coniunctionem ante redintegratum hominis 
vocabulum non est verisimile. Immo vero saepissime in 
libris Cornificianis usu venit, ut recentiorum codicum li- 



*) Quod idem habet codex Monasteriensis, quem librum novis- 
sime collatum Langenius censuit nonnullis locis solum veram scrip- 
turam servasse, aliis cum uno alterove in vera scriptura tradenda 
consentire. 

brarii, de industria interpolatis coniunctionibus, sermonem 
aptiorem reddere sint conati. *) Denique quod Cicero 1. 1. 
aperte Cornificium imitatus bis usurpavit illam coniunctionem, 
velut 'aut pro re hominem, aut pro homine rem 1 , non 
tanti esse debebit, ut recipiamus voculam nullius nisi de- 
terrimi codicis auctoritate nisam. 

Sed iam ad eam rem aggrediamur, quae imprimis 
causam nobis intulit, cur in ipsum hunc locum inquireremus. 
Neque enim ea, quae sequuntur, recte nobis fluere videntur, 
quamquam neminem adhuc in iis offendisse videmus. Namque 
quod Kayserus verba 'aul de minore aut de maiore' 
interpolatoris alicuius opera ex Cic. inv. I, 28, 41 med. 
huc translata esse suspicatur, nihili esse dicas, quippe qui 
Ciceronis verba ab hac re prorsus aliena laudarit, gra- 
vissimum illum de insinuatione locum, qui est apud eun- 
dem I, 17, 24 extr., plane neglexerit. Hunc, hunc dico 
locum, interpolationis fontem, si quidem est interpolatio, 
intellegere debebat. Sed tantum abest, ut hac in re eius 
vestigiis insistamus, omnem ut interpolationis suspicionem 
amovere conemur. Quid enim tam est probabile quam 
credere, Ciceronem h. 1. ut in re nova et a Cornificio primo 
in medium prolata**) religiose nostrum scriptorem secutum 
esse, ita tamen, ut quae ille una sententia breviter stric- 
timque dixerat velut: c aut aliquorum iudicium de simili 
causa aut de eadem aul de minore aul de 
maiore proferemus', hic iam latius perscriberet, usurpatis 
iisdem fere quae apud Cornificium deprehenderat verbis, 



•) Qua de re uberius disputavit Simonius libello, vemacula 
lingua qui inscribitur: Die Handschriften der Khetorik an Herennius. II. 
Abtheilung. Programm der k. Studienanstalt Schweinfurt 1864. 
**) Velim conferas, quae diximus in praef, pag. 7 sqq. 

2 

duabus sententiis sic 'et aliquorum iudicium simiti de 
re aut auctoritatem proferre imitatione dignam, deinde 
eandem aut consimilem aul maiorem aut mi- 
norem agi rem in praesentia demonstrare'. Qua in 
re perspicuum est alteram Ciceronis sententiam 'deinde... 
demonslrare' egregium in modum respondere verbis Cor- 
nificianis 'aul de eadem aut de minore aut de maiore', 
quae per nctQtv&soip quam dicunt verbis 'de simili causa', 
addita esse cum ex aliis rebus tum ex hoc ipso verborum 
ordine apparet. Similis autem est causa auctore Cornificio 
aut eadem aut minor aut maior. *) 

Quae omnia si animo perpenderis, non dubitabis con- 
cedere nullam prorsus in ea re subesse interpolationis su- 
spicionem. 

Sed non haec est stmanni opinio, qui nuperrime Kay- 
s e r i partes secutus denuo haec verba impugnavit. **) Arbi- 
tratus enim est ille aut Cic. inv. I, 17, 24 extr., aut nostro 
loco haec verba accommodata esse. 'Addidisse, qui non 
considerasset, nihil referre, quod discrimen amplitudinis inter 



*) Idem scriptum est apud Quint. inst. or. VII, 8, 7 med. 'Simik 
autetn et maius est et par et minus.' Conferendus est etiam Quint. V, 
10. 87 in. 'Adposita vel comparativa dicuntur , quae minora ex mai- 
oribus y maiora ex minoribus , paria ex paribus probant'. Porro Cic. 
de inv. I, 28, 41 med. 'Adiunctum negotio autem id intellegitur, 
quod maius et quod minus et quod aeque magnum et quod simile 
erit ei negotio, quo d* agitur'. Quae quidem verba tantum abest ut 
Cornificiana adulterina esse demonstrent, ut iis ipsis non dubitemus 
uti ad comprobaudam nostram sententiam. Laudandus est denique 
locus eiusdem libri impeditissimus, quem et ipsum in suspicionem 
vocavit Kayserus. Legimus enim II, 12, 18 med. 'In causa rationali 
primum quaeretur, ecquid de rebus maioribus aut minoribus aut simi- 
libus similiter scriptum aut iudicatum sit'. 

**) De additamentis, quae in rhetoricis ad Herennium inveniuntur, 
anliquioribus. Dissertatio inaug. philol. Vratislaviae. 

causas, de qua iudicium proferretur et quae ageretur, esset, 
secl id solum spectari, utrum similes essent, an forte plane 
eaedem, quod si non esset, omnino eas inter se non 
esse comparandas.' 

Et nos quidem non impediemus Ostmannum, quo- 
minus amplitudinis causarum mentionem hic fieri vituperet, 
modo ne interpolatori id vitio vertat, quod, cum idem et 
in hoc libro et in Ciceronis arte legatur optimo quoque codice 
oblatum, scriptoribus ipsis dubium non est quin in rationem 
sit inducendum ; praesertim cum, ad Ciceronem quod attinet, 
unius Victorini*) testimonium omnem nobis scrupulum exi- 
mere oporteat. Qui vir et ipsa illa verba laudavit et ad 
hunc modum explanavit: 'Deinde eandem aut con- 
similem aut maiorem aut minorem agi rem 
in praesentia demonslrarej etenim semper post 
exemplum facienda esl comparatio. Comparatio 
porro nunc a pari, nunc a maio.ri, nunc a 
minori semper fiat necesse est c . 

Iam opponat mihi aliquis : cave ne facias ineptissimum, 
qui Ciceronis 'deinde... demonstrare ( dixeris respondere 
Cornifici l aut de eadem aul de minore aut de maiore c . 
Quid quod brevi post legimus apud eundem c deinde . . . 
similitudinem conferemus c ? Quid aliud arbitraris his 
verbis Cornif. dixisse nisi quod idem significent illa Ci- 
ceroniana? Sed habeo quod contra dicam. Ut enim illo 
loco Ciceroniano nihil non recte se habere videtur, cum 
quae priore sententia breviter erant praecepta, altera in 
singulas partes distribuantur, ita h. 1., ubi in unam omnia 
sententiam comprehensa videamus esse, quae sequuntur 



*) C. Marii Victorini expositio in rhetorica Giceronis, quam 

(i insr : --'-- — -- J " --"•--- ** ™ "-• •-- ----- --■ ™ —* ■* 

p, 53 med 



velim inspicias apud Orellium, M. T. Ciceronis opera, vol. V. parr. I, 
" ed. 

verba 'simititudinem conferemus' , qtioad illum locum Ctce- 
ronianum, si non incommoda, at supervacanea et inutilia 
esse videntur. Secl sunt ferenda; suut alia, quae ferri ne- 
queant. Quis enim non merito reprehendat, quibus amba- 
gibus ad illa ipsa oratio transducatur, sin aliter vera sunt 
Cornifici verba, quae praebent ad unum fere omnes libri 
manu scripti 'deindeadnostramcausampedetemptimacce- 
demus'? Nec mirum, quod nihil eiusmodi 1. 1. invenias 
apud Ciceronem. Sed alienum hoc quidem est etiam a 
Cornificio neque omnino ferendum. Accedit quod, quae verba 
hic male rerum seriem interrumpere videntur, alio loco 
aegre desiderantur. Redeamus ad ea, quae supra reli- 
quimus. Legimus brevi ante: 'deinde quom diu rem 
auxerimus, nihil simile a nobis factum ostendemus'. 
Quid tibi videris causae fuisse, cur 'nihil simile' Cornif. usur- 
paret pro nihil nude posito aut pro nihil eiusmodi aut 
denique pro nihil eorum, quod idem 1. 1. adhibuit Cicero ? 
Verum enim vero ex ea ipsa re, quod minus usitato dicendi 
genere 'nihil simile' Cornif. usus est, tuo iure conicias, 
similitudinis aliquam vocem et in superioribus fuisse eamque 
una cum aliis nonnullis verbis librariorum in describendo 
socordia esse omissain. Accidit autem, ut, quae modo in se- 
quentibus verbis aegre ferenda aut omnino non ferenda visa 
sunt, eadem in hunc locum translata optimam sententiam 
praebeant, verba dicimus (omissa videlicet particula deinde, 
quam mutato demum sententiarum ordine additam esse 
perspicuum est) 'ad nostram causam pedetemptim acce- 
demus el similitudinem conferemus'. Neque enim hic 
'similitudinem conferemus' inane trahetur, cui egregie nunc 
respondeat 'nihil simile a nobis factum oslendemus', 
neque 'ad nostram causam pedetemptim accedemus' 

cuiquam hic erit offensioni, ubi eiusmodi dicendi latitudo 
rerum contextui accommodatissima esse videatur, et, id 
quod maximi erit momenti, Ciceronis ipsius exemplo, qui 
iisdem fere verbis, novis tantummodo ambagibus auctis, 1. 1. 
usussit, vereCornificianaefficiatur. SuntautemCiceronishaec: 
'Deinde, cum iam mitior factuserit auditor,ingredi 
pedetemptim in defensionem el dicere ea, quae 
indignentur adversarii, libi quoque indigna videri: 
deinde, cum lenieris eum, qui audiet, demonstrare 
nihil eorum ad te pertinere/ IpsummeherculeCor- 
nificium audire videris. 

Quod si iam mihi concedes, eam huic loco parandam esse 
medicinam, ut, quae adulterino loco libris tradita esse 
demonstravimus , in suum locum restituamus , hanc nan- 
ciscemur totius loci lectionem, cuius in parte extrema non 
dubitavimus partes sequi Iwani Muelleri*), qui ad 
Ciceronis auctoritatem deleri iussit verba aperte interpolata 
'aliqua re c , ad quae ex codicum editorumque discrepantia 
confugerat Kayserus. Legimus igitur: 

( Tria sunl tempora, in quibus principio uti non 
possumus, quae diligenter sunt consideranda: aul quom 
turpem causam habemus, hoc est, quom ipsa res animum 
auditoris a nobis alienat; aut quom animus auditoris 
persuasus esse videtur ab iis, qui ante contra dixerunt; 
aul quom defessus est eos audiendo, qui anle dixerunt. 
Si causa turpitudinem habebit, exordiri poterimus his 
ralionibus : rem non hominem, hominem non rem spectari 
oportere; non placere nobis ipsis, quae facta dicantur 

*) Bursians Jahresbericht uber die Fortschritte der classischen 
Alterthumswissenschaft. Jahrgang 1877, p. 227. 

ab advorsariis et esse indigna aut nefaria: deinde 
quom diu rem auxerimus, *ad nostram causam pede- 
temptim accedemus et similitudinem CONFEREMUS, 
[nihil simile a nobis factum ostendemus; aul aliquorum 
iudicium de simili causa — aut de eadem aul de minore 
aul de maiore — PROFEREMUSj*J ; aut nega- 
bimus, nos de advorsariis dicturos, et tamen occulte 
dicemus interiectione verborum'* 

Jam si haec omnia recte nos observasse concesseris, 
neque unde orta sit ista verborum in libris transpo- 
sitio, amplius dubitabis. Quid enim tam est probabile, 
quam librarium aliquem in describendo codice antiquissimo 
deceptum verborum conferemus et proferemus si- 
militudine ab altero ad alterum oculis deerrasse , media 
( nihil simile . . . proferemus' omisisse, errore patefacto 
margini deinde adscripsisse; unde ab alio librario nescio, 
ctdusnam essent loci, alienissimo denique loco in textum 
denuo illata esse videantur. 

Ad alterum priusquam aggrediamur locum verborum 
transpositione depravatum, brevibus liceat attingere Desti- 
noni inl, 9, 14 extr. suspicionem. Legimus ibi cum Kay- 
sero aliisque editoribus cum alia tum haec brevitatis 
praecepta : 

'El ne bis aut saepius idem dicamus, cavendum 
est; etiam ne id, quod semel diximus, deinceps 
dicamus, hoc modo sqq/ 

Negavit Destinonius inter duo illa brevitatis praecepta 
quidquam discriminis intercedere, quare alterum, utpote ab 

*) Uncis inclusimus, quae excidisse et in margine adscripta 
fuisse putamus, stellulis sigmficavimus, quo loco adulterino in textum 
denuo illa irrepsisse arbitramur. 

interprete aliquo 'vel artis suae ostentandae vel rei 
explicandae consilio' illatum, delendum esse opinatur*). 
Quod ne'quaquam ei assentiendum esse putamus. Quem 
enim existimamus interpretem, ut explicaret rem si quae alia 
claram atque dilucidam, addidisse, quod ipsum explicatione 
velmaxime indigeret? Aut quae est ostentatio, quod semel 
dictum est plane atque dilucide, idem dicere iterum obscu- 
rius? Namque ne ipsum quidem Destinonium, 'deinceps 
dicere' quid sibi vellet, recte intellexisse perspicuum est. 
Interest enim, interest inter 'bis aut saepius idem dicere' 
et 'dicere deinceps' ? quippe quorum illud propriam signi- 
ficet tautologiam, hoc aliud nsQiGaoAoyiag quam dicunt 
genus, item vitandum. Continetur autem hoc, id quod ex 
ipsius deinceps vocabuli colligendum est etymologia, eo, ut 
proximum quodque enunciatum introducatur quodammodo 
novissimi cuiusque repetitione. Ne autem omnino posset 
dubitari, quid sibi vellet hoc praeceptum, perbene vitiosi 
eius dicendi generis exemplum addidit Cornificius hoc: 

'Athenis Megaram vesperi advenit Simo: 

Ubi advenit Megaram e. q. s/ 
Consimile est Ciceronis de eadem re praeceptum in 
inv. I, 20, 28 med. 'Et si semel unum quidque dicelur; 
et si non ab eo, quo modo desitum erit, 
deinceps incipietur'. Quod alterum praeceptum Vic- 
torinus 1. 1. p. 59 med. ad hunc modum explanavit: 
( ...id est, ne a re illa, quam nuper diximus, 
ad aliam rem sumamus exordium. Si dicas: 
profectus urbe sum: et cum essem profectus, ad villam 
veni: et cum venissem — ' Qua re una satis confutatam esse 
opinamur Destinoni suspicionem. 

*) Vide apud ipsum p. 20. ann. 

Quod postquam convenit inter nos, iam inquiramus 
in eum locum, qui subsequitur de narrationis perspicui- 
tate. Praecipiunt autem hac de re consimilia vel potius 
eadem Cornificius et Cicero. Scriptum enim est 



Cornif. I, 9, 15: 
'Rem dilucide narrabi- 
mus, si, ut quicquid pri- 
mum gestum erit, ita pri- 
mum exponemus, el rerum 
ac temporum ordinem ob- 
servabimus, ut gestae res 
erunt aul ut potuisse geri 
videbuntur — hic erit con- 
siderandum, ne quid per- 
lurbate ne quid nove dica- 
mus, ne quam in aliam 
rem transeamus, ne ab 
ullimo repetamus, ne 
longe persequamur, ne 
quid, quod ad rem per- 
tineat, praetereamus — et 
si sequemur ea^ quae de 
brevitate praecepla sunt; 
nam quo brevior, eo dilu- 
cidior et cognitu facilior 
narratio fietJ* 



Cic. inv. I, 20, 29: 
'Aperta autem narralio 
polerit esse, si, ut quidque 
primum gestum erit, ita 
primum exponelur, et rerum 
ac temporum ordo serva- 
bitur^ ut ita narrentur, 
ut gestae res erunt aul ul 
potuisse geri videbuntur. 
Hic erit considerandum, ne 
quid perturbale, ne quid 
contorte dicatur, ne quam 
in aliam rem transe- 
atur, ne ab ultimo re- 
petatur, neadextremum 
prodealur, ne quid, quod 
ad rem pertineat, prae- 
tereatur; et omnino, quae 
praecepta de brevitate sunt, 
hoc quoque in genere sunt 
conservanda. Nam saepe res 
parum est intellecta longi- 
tudine magis quam obscuri- 
tate narralionis/ 

Perscrutati sunt difficillimum hunc locum Kayserus*) 
et post eum Sieversius**), quorum uterque offenderat in 
verbis 'ne quam in aliam rem transeamus, ne ab ultimo 
repetamuS; ne longe persequamur' ' , ita tamen, ut, quae 
ille dilucidius (sic!) scriptorem alio ordine dicturum fuisse 
neque dixisse concesserit, hic iam neque illo loco neque om- 
nino retinenda esse sibi persuaserit. Provocavit uterque ad 
simillimum Ciceronianum locum, quem supra maluimus 
iuxta adscribere, quo magis eorum perspicua foret ex com- 
paratione similitudo, ille, ut ex eadem utriusque scriptoris 
similitudine verborum ordinem mutari vetaret, hic, ut ex 
eorum in similitudine discrepantia spuriam et adulterinam 
esse librorum lectionem demonstraret. Quorum neuter plane 
mihi satisfecit. Et Kayserus quidem haud scio an in eo 
reprehendendus sit, quod tantum apud eum valent Ciceronis 
illa verba, ut non vereatur insimulare Cornificium, in tra- 
dendis dilucide narrandi praeceptis ne ipsum quidem dixisse 
satis dilucide. Defendit ab hac illum iniuria Sieversius, 
sed eius quominus amplectamur s^ntentiam, haud pauca 
nos avocant. Monent enim, ne quid temere animum indu- 
camus eicere, et ea, quae proxime antecedunt, verba dicimus: 
'dilucide narrabimus si . . . . et rerum ac temporum 
ordinem conservabimus , ut gestae res erunt aut ut 
potuisse geri videbuntur', quae et ipsa apud utrumque 
scriptorem eadem inveniantur, nisi quod in Cic. libro ante 
ul coniunctionem interiecta sunt verba c ut ita narrentur c y 
quae (sc. ut ita narremus) nostro deesse eo magis miramur, 
quod non possumus non fateri, orationem multo melius fluere 
interiecta illa sententia quam omissa. Quid igitur, nostro 



*) in ed. crit. notis g. 224 med. 
**) Rhein. Mus. XXVIII. p. 571 f. 



^ 

iure quaerimus, esse potuit causae, cur, queui brevi post 
cum incommodo huius libri Ciceroniana huc transtulisse su- 
spicatur Sieversius, idem h. 1., quae ex usu illius trans- 
ferreposset, transferreomninonolletV Nullam vero eius rei 
causam esse videmus, nisi forte quis existimat, interpolatorem 
tam teretes aures habuisse, ut taederet eum praesenti tem- 
pore repetere narrandi verbum iam supra futuro tempore 
usurpatum. Sed ne id quidem cuiquam credibile erit. 
Sequitur, ut ne in iis quidem verbis, quae Sieversio su- 
specta esse videbantur, liceat ad interpolationis praepropere 
suspicionem confugere. 

Hoc postquam praemonuimus , iam ipsa verba, cle 
quibus agitur, accuratius examinemus, quo magis appareat, 
quid tolerabile sit, quid ferri nequeat. Id enim assentien- 
dum erit Sieversio, brevitatis praecepta in iis, quae per 
nctQiv&toiv quasi conscripta sunt, admitti non posse. Quae- 
ritur, quae sint brevitatis praecepta, quae non sint. Ut enim 
verba *ne ab ultimo repelamus, ne longe persequamur ( 
propria esse brevitatis et inepte h. 1. in perspicuitatis prae- 
ceptis repetita, nemo non faciet cum Sieversio, ita, quod 
attinet ad verba c ne quam in aliam rem Iranseamus', 
perspicuitatis magis quam brevitatis esse nemo negabit. 
Quae verba ut eandem atque illa rationem sequi putarent 
Kayserus et Sieversius, inde factum esse arbitror, 
quod eadem et in iis contineri existimarent, quae de bre- 
vitate paullo ante praecepisset Cornificius. *) 

Et Sieversius quidem, ut demonstraret praeceptorum 
illorum quandam convenientiam , de brevitatis legibus has 



*) Quem locum artissime cum perspicuitatis praeceptis cohae- 
rentem totum infra p. 29 , absoluta hac disputatione , imprimendum 
curavimus. 

tantummodo laudavit: 'rem breviler narrare poterimus, 
si . . . non ab ultimo initio repetere volemus, . . . . et si 
non ad extremum, sed usque eo, quo opus erit, perse- 
quemur, et si transitionibus nullis utemur sqq'. 
Unde perspicuum est, eum et transitionis substantivo et 
transeundi verbo eandem vim adsignasse, ita ut et 
Hransitionibus nullis uti c et 'non transire in aliam rem € 
promiscue Cornificium in brevitatis et in perspicuitatis prae- 
ceptis usurpasse arbitraretur. Sed intercedit aliquod inter duas 
illas voces discrimen. 'Transitionibus uti c quid significet, 
vel optime cognoscimus ex eiusdem libro IV, 26, 35 extr. 
c Transitio vocatur, quae quom ostendit breviter, 
quid dictum sit, proponit item brevi quid 
sequatur/ Quain ipsius scriptoris interpretatione acquies- 
cendum nobis erit, quamquam Ciceronem et in brevitatis et 
inperspicuitatispraeceptisunumidemque transeundi verbum 
adhibuisse videmus. *) Sed caveamus, ne ex verborum simili- 
tudine praepropere de rebus ipsis iudicium faciamus. Nam- 
que Ciceronianum illud brevitatis praeceptum € et si non 
aliam in rem aliquam transibitur € nihil habet simile voci 
Cornificianae 'si transitionibus nullis utemur^ respondet 
autem iis, quae apud Cornif. subsequuntur, verba dicimus: 
'et si non deerrabimus ab eo , quod coeperimus ex- 
ponere', ad quae eadem provocare debebunt et illi, qui 
perspicuitatis illud praeceptum 'ne quam in aliam rem 
transeamus' brevitati vindicare velint. Sed non est bre- 
vitatis. Brevitatis enim proprium est praescriptum, ut ne 
quis a re proposita deerret neve ea re longam orationem 
producat; perspicuitatis, ne deerrando a re proposita trans- 
eat in aliam, qua re obscura atque impedita fiat necesse 
*) Quae inspicias quaeso apud ipsum de inv. I, 20, 28. 

est causae narratio. Potest enim esse, ut quis deerret de re 
proposita neque tamen in aliam rem transeat, illud ne fiat, 
monentbrevitatispraecepta, hocne committas, perspicuitatis. 

Quae cum ita sint, nihil iam impedit, quominus verba 
'ne quam in aliam rem transeamus' suo loco in perspi- 
cuitatis praeceptis retineamus. Aliam autem esse rationem 
verborum l ne ab ultimo repetamus, ne longe perse- 
quamur', quae eadem 1. 1. in brevitatis praeceptis fuisse 
vidimus, nemo nobis non adstipulabitur. Sin autem verum 
est, quod de interpolationis suspicione supra exposuimus, 
ne haec quidem cum Sieversio exstirpabimus. Namque 
non erit hic cogitandum de interpolatione , erit de trans- 
positione. Dubium enim iam esse nequit, quin haec verba 
ex loco inferiore huc translata sint falsarii cuiusdam opera 
Ciceronis temere aucupantis similitudinem neque consi- 
derantis, discrepantem verborum ordinem ipsorum verborum 
deberi discrepantiae. Continetur autem haec cum aliis verbis, 
tum interiecto apud Cic. adverbio 'omnino', quod recte 
observavit Sieversius. 

Ne autem silentio praetermittamus, hac de re quid vide- 
atur Ostmanno, qui novissime hunc locum pervestigavit ; 
totus ille quidem est Sieversianus neque quidquam ipse 
novi ad eam rem attulit nisi quod affirmavit, illa verba 'ne 
quam . . .' . persequamiir ( spuria esse cum ipse inda- 
gasset, post cognovisse, Sieversium idemcensere. Sedno- 
lumus eius laudi obtrectare, modo ne ex illo cumSieversio 
consensu erroris sibi sumat immunitatem. Erravit enim 
cum in hac tum in alia re cum Sieversio Ostmannus. 
'Et si transitionibus nullis utemur' , quod brevitatis 
praeceptum male intellectum esse a Sieversio supra pro- 
bavimus, omuino delendum esse 1. 1. p. 16 med. censet 



Digitized by LjOOQ lC 



20 

Ostmannus, cum eodem careat Cicero. Sed videamus, ne 
mirifice secum ille ipse pugnet, qui hic in brevitatis prae- 
ceptis interpolatum esse sibi persuaserit, quoniam unum 
praeceptum plus legisset in Cornificio quam in Cicerone, 
illic in perspicuitatis legibus, quoniam easdem apud utrum- 
que deprehendisset. Quo nihil cogitari potest inconstan- 
tius. Immovero: non ea quaestio esse debebit, quid 
habeat Cicero, quid non habeat, sed quae scripta 
sunt apud Cornificium, explicationem admittant 
bonam atque tolerabilem necne. Quod si non est, 
tum demum ad Ciceronis auctoritatem debemus 
provocare, si possimus hoc modo verum investigare. 
Quae postquam convenerunt inter nos, iam haec erunt, 
quae de narrationis brevitate atque perspicuitate tradidit 
Cornificius: 

'Rem breviter narrare poterimus, si inde incipiemus 
narrare, unde necesse erit, et si non ab ultimo initio re- 
petere volemus, et si summalim, non particulatim narra- 
bimus, et si non ad extremum 9 sed usque eo, quo opus 
erit, persequemur, et si transilionibus nullis utemur, et 
si non deerrabimus ab eo, quod coeperimus exponere, et 
si exitus rerum ita ponemus, ut ante quoque quae facta 
■ sint, sciri possint, tametsi nos reticuerimus , quod 
genus: si dicam, me ex provincia redisse, profectum 
quoque in provinciam intellegatur ; et omnino non 
modo id, quod obest, sed etiam id, quod neque obest 
neque adiuvat, satius est praeterire; et ne bis aut 
saepius idem dicamus , cavendum est; eliam ne id, 
quod semel diximus, deinceps dicamus, hoc modo: 

Athenis Megaram vesperi advenit Simo .... 

Bem dilucide narrabimus, si, ut quicquid primum 
gestum erit, ita primum exponemus, et rerum ac lem- 
porum ordinem conservabimus , ut gestae res erunt 
aul ut potuisse geri videbuntur — hic erit conside- 
randum, ne quid perturbate, ne quid nove dicamus, ne 
quarn in aliam rem transeamus,* ne quid, quod ad 
rem pertineat, praelereamus — et si sequemur ea, 
quae de brevitate praecepta sunt, \ne ab ultimo repe- 
lamus, ne longe persequamur]; nam quo brevior, eo 
dilucidior et cognitu facilior narratio ftet c . 

Iam quod 11011 omnia in perspicuitatis expositione com- 
prehendit brevitatis praecepta, tantum abest, ut ei vitio 
vertamus, ut vel maxime nobis laudandus esse videatur, 
qui egregie differens a Cicerone ea omiserit, quibus in ser- 
monis perspicuitate proprius locus esse nequeat, repetiverit, 
quae et ad brevitatem et ad perspicuitatem pariter maxime 
pertineani 

Sequitur locus de causarum divisione si qui alius impedi- 
tissimus. Habent I, 10, 17 in. ad unum fere omnes libri haec : 
( Primum enim re narrala debemus aperire, quid 
nobis conveniat cum advorsariis, quid in conlroversia 
sit; si ea, quae utilia nobis erunt, convenient, 
hoc modo: interfectam esse ab Oreste matrem, con- 
venit mihi cum advorsariis ; iurene fecerit et licueritne 
facere, id est in controversia. item e contr ario: 
Agamemnonem esse*a Clytaemnestra occisum confitentur; 
quom id ita sit, me ulcisci parentem negant oportuisse { . 

Quem locum qui integro iudicio erit aggressus neque 
exemplorum magis quam artis praeceptorum habuerit rati- 
ouem, non cunctabitur ille^hoc mihi concedere, Cornificium 

non tam ad accusatoris hic quani ad defensoris munus 
animum intendisse, ita ut et in verbis e quid nobis con- 
veniat cum advorsariis' et in iis, quae sequuntur 
;interfectam esse ab Oresle matrem convenit mihi cum 
advorsariis' advorsarios intellegeret eos, quireumali- 
quem fecissent. Sed accidit nescio quo pacto, ut, quod 
exemplum prius laudavit scriptor, 'si quae utilia nobis (ac- 
cusato videlicetOresti eiusve defensoribus) eruntconvenieni', 
sententiam praebere videatur plane contrariam. Nec magis 
quod e contrario postea exemplum attulit, in rem cadere vi- 
detur. Porro accidit, ut commutatis inter se exemplis vel ma- 
xime accommodata atque perspicua videantur esse ea, quae 
modo perspicuitatem illam ab omnibus in Cornificio laudatam 
maximo opere desiderare visa sunt. Accusato enim Oreste 
defensoribus, quos ipsos loquentes Cornif. -induxisse pro 
certo habemus, non est utile, nihil convenire inter ipsos et 
adversarios nisi 'interfectam esse ab Oresle matrem^ 
utile est autem, ipsos confiteri accusatores 'Agamemhonem 
esse a Clytaemnestra occisum^ *J 

Quae res cum sic sehabeat, non ita alienum fuerit putare, 
male perturbatum esse in libris exemplomm ordinem. Sed 
non licet confugere ad verborum transpositionem, quamdiu 
illa, quo sunt ordine tradita, explicationem admittant tolera- 
bilem. Et nos quidem, quominus temere quidquam agamus, 
eo ipso impediniur, quod neminem adhuc in iis verbis 
offendisse videmus. Namque quod Kayserus**) interpre- 
tationem amplexus est speciosiorem quam veriorem, non est 
quod demonstret, suspecta eum ipsum haec verba habuisse. 
Putavit enim ille, conversas esse utriusque exempli per- 

*) Conf. 1, 16, 26 post in. 'Orestesconfitetur se occidisse matrem \ 
nisi attulerit facti rationem, perverterit defensionem 1 . 
**) in ed. crit. notis p. 225 med. 

sonas, ita ut qui modo fuisset adversarius , idem in altero 
exemplo loquens ipse induceretur, qui loquens modo esset 
inductus, idem adversarii deinde partes ageret. Qui accu- 
sarent matricidii Orestem, iis utile esse confiteri ipsum, 
matrem a se esse interfectam, qui defenderent, iis usui esse, 
et adversarios confiteri, a Clytaemnestra necem illatam esse 
Agamemnoni. 

Acquiescat qui velit in hac subtilissima loci interpre- 
tatione, equidem non acquiescam. Nequeo enim persuadere 
mihi, qui scriptor dicendi perspicuitate haud paucos super- 
arit, eundem hic scripsisse, quod a communi intellegentia 
plane disiunctum nisi argutissima explicatione intellegi non 
possit. Sed in diiudicanda hac re haud parvi erit momenti, 
quid sibi velint verba Htem e contrario\ quoque modo 
sint explicanda. Respondent autem, ni egregie fallimur, 
antecedentibus l si ea } quae utilia nobis erunt, 
convenient', unde colligamus, duplicem instituisse Cornif. 
rationeni eorum, quae convenirent nobis cum adversariis. 
Aut enim utilia nobis esse aut non esse utilia. Quod alterum 
'e contrario' voce significasse eum consentaneum est, 
quam oppositam existimamus esse 'utilia' adiectivo quod 
aiunt praedicativo. Qua eadem negativae quam dicunt vocis 
significatione usurpavit c e contrario c Cornif. etiam II, 11, 
16 in. 'Si ambiguum esse scriptum putabitur, . . . hoc 
modo tractandum est: primum sitne ambiguum, quaeren- 
dum est, deinde quo modo scriptum esset, si id, quod 
advorsarii interpretentur, scriplor fieri voluisset, osten- 
dendum est ; deinde id, quod nos interpretemur, et fieri 
posse et honeste, recte, lege, more } natura, bono et 
aequo fieri posse; quod advorsarii interpretentur, 
e contrario (scil. non honeste, recte e. q. s. fieri posse.) c 

Sed alia et vocis *e contrario' placet interpretandi 
ratio Kaysero, qui dixit c h. e. si, quae adversariis 
utilia erunt, convenient'. Qua in interpretatione 
l e contrario\ nobis pronomimi in superioribus verbis 
oppositum, huic ipsi certum vocis sonum admoveat necesse 
est; quod fieri ipsa verborum l si ea, quae utilia nobis 
erunl, convenient c vetat collocatio. Quid quod noluit 
scribere Cornif. 'nobis, quae utilia erunt 1 aut l quae utilia 
erunt nobis' aut l quae nobis erunt utilia 6 aut denique 
l quae nobis utilia erunt c ? Dubium autem non est, quin 
nobis pronomini si quid ponderis attribuere voluisset, eius- 
modi quidquam scripturus fuerit, cum in nostro verborum 
ordine adiectivum utilia nemo non cum accentu enunciaverit. 

Quae cum ita sint, iam erit fatendum, male Kayserum 
rem gessisse, qui exemplorum personas conversas esse affir- 
marit. Immo vero propius abest a veritate arbitrari, manere 
personas, res ipsas converti seu potius inter se opponi, 
ita ut prius agatur de iis rebus, quae conveniant eaedem- 
que nobis sint utiles, deinde de iis, quae conveniant neque 
sint utiles. Quae omnia si animo perpenderis, iam commuta- 
tum esse exemplorum ordinem facilius ut credas adduceris. 
Habebimus autem suo quidque loco reddentes hanc lectionem 
Cornifici scribendi docendique consuetudine dignissimam: 

l Causarum divisio in duas partis distributa est: 
primum enim re narrala debemus aperire, quid nobis 
conveniat cum advorsariis , quid in controvorsia sit] 
si ea } quae ulilia nobis erunt, convenient, hoc modo: 
*[Agamemnonem esse a Clytaemnestra occisum con- 
fitentur; quom id ita sit, me ulcisci parentem negant 
oportuissej. Jtem e contrario: *[interfectam esse ab 

*) Duabus stellulis usi sumus, quoniam de duobus exemplis 
alterum in alterius locum commutato ordine substitutum esse putavimus. 

Oreste matrem, convenit mihi cum advorsariis; iurene 
fecerit et licueritne facere, id est in conlrovorsia 1 ]. 

Neque unde orta sit foedissima illa exemplorum in 
libris transpositio, diu nobis erit quaerendum. Est enim 
hic quoque simillimus locus Ciceronianus, ad cuius rationem 
falsarium Cornifici verba ab uno in alterum locum veri est 
simile transtulisse. Scriptum est autem apud Ciceronem de 
inv.1,22, 31 med. k Quae partitio, quid conveniat aut quid 
non conveniat, ostendit, haec debel illud, quod 
convenit, inclinare ad suae causae commodum, 
hoc modo; interfectam matrem esse a filio, convenit 
mihi cum adversariis. Ilem contra : interfectarn esse 
a Clytaemnestra Agamemnonem convenil. Nam hic 
uterque et id posuil, quod conveniebat, et lamen suae 
causae commodo consuluitS Praeteriit hominem falsa- 
rium aliam Ciceronis docendi esse rationem, aliam Corni- 
fici, quorum ille et ad accusatoris et ad defensoris munus 
animum intendens, quidquid convenirent ad suae cuique 
causae commodum inclinandum esse praeceperit, hic de- 
fensoris potissimum officium respiciens monuerit tantum, 
quo modo ordiendum esse videretur, si utilia convenirent, 
quoque modo, si convenirent ea, quae utilia non essent. 
Et Ciceronis quidem quid sibi velit praeceptum, quidque 
valeant exempla, nemo dubitabit. Quamquam eundem vide- 
mus cum emphasi quadam, rei videlicet magis etiam expla- 
nandae causa, repetere, quod supra iam monuerat, additis 
exemplis firmaverat. (Quem locum insuper pluribus inter- 
pretatus est Victorinus 1. 1. p. 64 sub fin.) Sed accidit, 
ut, quae in Ciceronis docendi ratione nihil habent offen- 
sionis, eadem, translata in discrepantem nostri scriptoris 
artem, omnino ferri non possint. Refugiamus igitur ad pro- 
positam illam exemplorum transpositionem. 

De constitutione coniecturali brevi post legimus I, 11, 
18 med. haec: 

'Coniecturalis est, quom de facto contro- 
vorsia est, hoc modo: Aiax in silva, postquam 
resciit) quae fecisset per insaniam, gladio incubuit. 
Ulixes intervenit, occisum conspicatur, e corpore 
telum cruentum educit. Teucer intervenit, fratrem 
occisum, inimicum fratris cum gladio cruento videt, 
capitis accersit. Hic coniectura verum quaeri- 
tur; de facto erit controvorsia^ ex eo con- 
stitulio causae coniecturalis nominatur'. 

Improbatur Kaysero redintegratum ex superioribus: 
l de facto crit controvorsia^ quibus verbis incommode 
interpellari arbitratur enunciationes coniunctas l hic coniec- 
tura verum quaeritur: ex eo constitutio causae con- 
iecturalis nominatur'. Quod non poteris non facere cum 
Kaysero. Neque tamen ipsa per se vituperanda erit illorum 
verborum redintegratio , cum et verba ipsa leviter mutata 
et alia atque antea eorum offeratur collocatio, vituperabis 
tuo iure, quod repetita sunt loco alienissimo. Namque 
quae verba hic male disturbant res artissime inter se co- 
haerentes, iisdem paullo supra vix possumus carere. Quam 
ob rem non ad interpolationis cum Kaysero confugiendum 
erit suspicionem , erit ad transpositionis. Legamus igitur 
in suum quidque locum restituentes : 

'Coniecturalis est, quom de facto conlrovorsia 
est, hoc modo: Aiax . . . Hic [de facto erit contro- 
vorsia], coniectura verum quaeritur, * ex eo constitutio 
causae coniecturalis nominalur'. 

3* 

Sed iam ad aliam rem transeamus. Scripserunt et de 
controversia, ex ratiocinatione quae nasceretur, fereeadem: 



Cornif. I, 13, 23 in. 
l Ex ratiocinatione con- 
trovorsia constat, quom res 
sine propria lege venit in 
iudicium, quae tamen ab 
aliis legibus simililudine 
quadam occupatur. Ea est 
huius modi: lex est: si 
furiosus existet, adgna- 
tum gentiliumque in eo pe- 
cuniaque eius potestas esto. 
Et lex: qui parentem 
necasse iudicatus erit, 
ut is obvolutus et obli- 
gatus corio devehatur 
in proflucntem. Et lex: 
pater famitias uti super 
familia pecuniave sua le- 
gaveritj ilaius esto. El 
lex: si paterfamilias in- 
testatus moritur , familia 
pecuniaque eius adgnatum 
gentiliumque esto\ 

Non convenit inter recentiores editores, rectene se 
habeant Cornif. verba, quae miro inter se consensu ad unum 
fere omnes exhibent libri manu scripti. Placuit hac etiam 
in quaestiuncula proficisci a Kayseri editione, ita ut etin 



Cic. de inv. II, 50, 148. 

Ex ratiocinatione na- 
scitur controversia, cum ex 
eo, quod uspiam est, ad id, 
quod nusquam scriptum est, 
venitur , hoc pacto: Lex: 
Sifuriosus escit, adgnatum 
genliliumque in eo pecunia- 
que eius potestas esto. Et 
lex: Paterfamilias uti super 
familia pecuniaque sua le- 
gassit, ita ius esto. Et 
lex: Si paterfamilias inte- 
stato moriiur , familia pe- 
cuniaque eius adgnatum 
gentiliumque esto/ 

quibus rebus assentiremur ei, dissentienti ab aliis, et in 
quibus ipsi ei non adstipulareniur, quamvis consentienti 
cum aliis, in ea omnia diligentius inquireremus. 

Et primum quidem reprehendendus est ille, qui cum 
veteribus huius artis editoribus in prima lege commemoranda, 
quaeest: Hex est: si furiosus existet sqq. i ex deterrimae 
cuiusque notae codicibus retinendum sibi putarit esse auxi- 
liare verbum est. Quamquam enim ne nos quidem negamus, 
magis nobis arridere verba inserta quam omissa illa vo- 
cula, et facili negotio fieri potuisse, ut ea per compen- 
dium in libro archetypo scripta proximoque nomini ad- 
iuncta omitteretur, tantum tamen abest, ut Kayseri vestigiis 
insistamus, ut deterioribus codicibus in ea re omnem prorsus 
auctoritatem abrogandam esse existimemus, quippe qui nihil 
praebeant nisi meram docti alicuius viri coniecturam neque 
eam probabilem. Immo vero cum consentienti optimorum 
librorum auctoritate tum Cic. loco simillimo iuxta adscripto, 
qui et ipse careat illa vocula, compellimur, ne quid illis 
concedamus. Etenim quae dicendi ratio in commemoranda 
eadem lege neminem unquam offendit apud Ciceronem, eam 
non par est apud nostrum haberi mendosam. 

Neque de iis verbis, quae apud utrumque scriptorem 
subsequuntur, in unum onmium congruunt sententiae. Accidit 
enim, ut in eadem illa lege laudanda Cicero priscae la- 
tinitatis formam 'escit' (i. e. esse incipit) adhibuerit, quam 
eandem illum videmus usurpasse etiam alias, velut in Tuscul. 
disp. III, 5, 11 sub fin., ubi eiusdem legis mentionem fecit. 
Unde factum esse perspicuum est, ut recentiores non- 
nulli Cornificianae artis editores, quorum in numero etiam 
Klotzium esse video, auctore Schuetzio pro 'existel', 
quod, omnes praebent codices, nisi quod pauci, lite- 

rula tantum mutata, habent 'existal / iubeant legi ean- 
dem formam priscam 'escitJ Accedit, quod nequaquam 
alienum erat ab illius aetatis scribendi consuetudine, in 
laudandis praecipue duodecim tabularum legibus priscae 
latinitatis specimen dare. Sed suo iure impugnavit eam 
lectionem Erne stius dicens, non necessarium esse auctorem 
leges afferre voluisse secundum latinitatem priscam. Adde 
quod et in ea lege, quam tertio loco offerunt Cornif. libri, 
'paterfamilias uti super familia sqq. 1 Ciceronem pri- 
scam formam 'legassit 1 usurpasse videmus, quam eandem 
contra librorum auctoritatem apud Cornificium recipiendam 
esse ratus est Schuetzius. Qua in utraque re ut dubium esse 
nequit, quin nullo iure a librorum ille lectione recesserit , 
ita nescio an maiorem etiam meruerint reprehensionem, qui 
mirum in modum secum ipsi pugnantes alterum intempe- 
stive concesserint Schuetzio, alterum ad codicum fidem 
retinuerint. VelutKlotzius i e$c& recipiendum curavit, 
HegassiP, quod eandem atque illud rationem sequatur ne- 
cesse est, repudiavit. 

Iam ad illam legem quod attinet, quae altero loco 
libris offertur, verba dicimus: k Qui parentem necasse iu- 
dicatus erit, ut is obvolutus et obligaius corio deve- 
halur in profluentem\ non dubitabis facere cum iis, qui 
male eam similium legum seriem interrumpere putarunt. 
Sed cave, ne quid praepropere animum inducas exstirpare, 
quod ne interpolatorem quidem sanae mentis huic ipsi 
loco adiecisse probabile est. Est enim vel prima facti- 
tandae artis criticae ratio haec, ne quid deleamus in libris 
traditum, nisi causas cognoverimus , de quibus verba su- 
specta in textum irrepserint. Quod dubito an hic fieri ne- 
queat. Neque enim alia circumspicientibus nobis eius rei 

causa oceurrit aliqua ex parte veri similis, nisi ab inter- 
prete aliqup hanc legem ad Malleoli infra causam in mar- 
gine adscriptam fiiisse, librarii deinde seu negligentia seu 
perversitate alieno loco in textum esse receptam. Non re- 
pugnabo, quominus in hanc eas sententiam. Equidem non 
adducor, nequeut cum Schuetzio, Kaysero, aliis exstir- 
pandam neque utcumKlotzio retinendam esse existimem 
eam legem, quo est loco in libris tradita. Reputaram 
^nim cum animo, nonne et huic loco medicina parari pos- 
set verborum transpositione , et periculum facienti ne te- 
nuissima quidem remansit dubitatio, quin in hunc ordinem 
leges essent adducendae: 

l LEX: si furiosus exisiel, adgnatum gentilium- 
que in eo pecuniaque eius potestas ESTO. [ET 
LEX: paterfamilias uli super familia pecuniave sua 
legaveril, ita ius ESTO. ET LEX: si paterfamilias 
inlestatus moritur , familia pecuniaque eius adgnatum 
gentiliumque ESTOJ ET LEX: qui parentem ne- 
casse iudicatus erit, ut is obvolulus et obligatus 
corio devehatur in profluenlem'.* 

Quem verborum ordinem ut verum scriptoris fuisse 
niihi persuadeam, haud pauca me compellunt. Et primum 
quidem, quam legem nulla prorsus societate cum ceteris 
inter se similibus coniunctam vidimus fuisse, eam in suum 
iam locum restitutam, perspicuum est, optime leges ante- 
cedentes Malleoli causae, quae infra tractatur, cuique ipsa 
est finitima, adiungere atque adnectere. Accedit quod, 
quomodo facta sit legum illa in libris perturbatio, facil- 
limum est intellectu. Cui enim vel obiter locum per- 
lustranti non videbitur notabile primam , alteram , tertiam 

legem in unam eandemque voculam 'esto' exire, alteram, 
tertiam, quartam iisdem verbis 'et lex' exordiri, ita ut 
ter efficiatur idem ab una in alteram legem transitus 
'ESTO. ET LEX C . Qua in re fieri non potuit, quin li- 
brarius, minus transcribendi negotio intentus, consimili seu 
eodem transitu deceptus ab una in alteram legem oculis 
deerraret, adiungeret postea, quae media omiserat, leges 
dicimus secundam et tertiam, iis, quibus nihil cum illis 
intercedit similitudinis, dirimeret, quae incorrupta ser- 
monis integritate dirimi non debebant. 

Quod quominus ita factum esse contendamus, ne 
id quidem impedit, quod in deterrimo aliquo codice, 
Aug. , eadem illa lex aucta nonnullis verbis exhibetur, 
unde Schuetzius et in melioribus libris interpolatoris hic 
manus grassatas esse suspicatur. Videamus enim, ne nimium 
tribuat vir doctissimus deterrimi libri nugis. Qui utinam 
dixisset, illam legem in aliquo libro omnino esse omissam, 
haud scio an magis ea re adiuturus fuerit interpolationis suspi- 
cionem. Etenim, consentiente hac in re omnium codicum 
auctoritate, neque id cuiusquam ponderis esse debebit, 
quod 1. 1. apud Ciceronem tres tantum leges in eaclem 
causa afferuntur, cuius alias quoque in ea re deprehenda- 
mus discrepantias. 

Sed animi causa inspiciamus, hac de re (1. 1. p. 17med.) 
quidvisum sitOstmanno. Qui postquam interpolatam esse 
illam legem, quam apud Cic. 1. 1. frustra quaereremus, 
Schuetzio concessit, de interpolationis fonte haec ad- 
didit: fc Atqui videmus, quomodo interpolator eam 
composuerit. Priorem partem ex Ciceronis 9 qui- 
dam hidicatus est parentem occidisse a et Cornifici" 
}) Malleolus iudicatus est malrem necasse" congessit, 

in posteriore verba }) obvolutus, obligatus, devehatur, 
profluentem", his Ciceronis (l.l.ff.l49J: }) obvolutum, 
praeligalum , deferretur , profluentem" r e s p o n d e n t. 
Interpolationem igitur deprehendimus, cuius 
non quidem sententia — nam interpolatoris 
est — , sed mera verba Ciceronis in causis 
fuerint 4 . Qua in re nostro iure quaerimus, nonne ma- 
ximo opere ille a se ipso dissentire videatur, quiSchuetzi, 
Kayseri, aliorum temere amplexus sententiam uno ore et 
interpolatam legem dixerit esse, quam Cicero non haberet, 
et eundem Cic. locum interpolationis fontem significarifc. 
Immo vero Ostmannus, cum notatam ex Cicerone illam 
legem voluit demonstrare, contrariae opinioni vel firmis- 
simum adminiculum ipse applicuit. Quae enim 1. 1. sequuntur 
apiid Ciceronem Cornificianae illi legi similia*), ita non 
possunt probare, ab interpolatore aliquo, nisi eum fingamus 
fuisse hominem versutissimum , — quippe qui Ciceroniana illa 
in legis formam apud Cornificium redigeret — , quartam illam 
in Cornif. legem adscriptam esse, ut e contrario Ciceronem ex 
ea lege, quam suo loco in Cornif. invenerit, repetere nescio 
an propter aliarum legum dissimilitudinem noluerit, verba 
tantum causae suae accommodasse appareat. 

Adhuc quos examinavimus locos, in iis modo unani, 
modo plures transpositas deprehendimus sententias. Sunt, 
in quibus unius tantum verbi transpositione contineatur 
ordinis perturbatio, neque cuiquam dubium esse potest, quin 
ex Cic. libris profecta sit transpositio. Velut legimus: 

*) Legimus apud Cic. de inv. II, 50, 149 in. hHec: 'Quidam 
iudicatus est parentem o ccidisse, ei statim , quod effugiendi 
potestas non fuit, ligneae soleae in pedes inditae sunt; os autem ob- 
volutum est folliculo et prael igatum; deinde est in carcerem 
deductus, ut ubi esset tantisper, dum culleus, in quem coniectus in 
profluentem deferretur, conpararetur 1 . 

Cornif. I, 14, 24 in. 
'luridieiatis constitutioest, 
quom factum convenit , sel 
iure an iniuria factum sit, 
quaeritur. Eius constitutio- 
nis partes sunt duae, qua- 
rum una apsoluta, altera 
adsumptiva nominaiur. Ap- 
soluta est, quom ..... 
Adsumptiva pars est, 
qupm per se defensio in- 
firma est, adsumpta ex- 
traria re conprobatur. A d- 
sumptivae partes sunt 
quattuor: concessio, remo- 
lio criminis, translatio 
c r im in is, conparatio/ 

Quibus in verbis id ipsum opinor habet aliQuid offen- 
sionis, quod in exponendis iuridicialis constitutionis partibus 
'apsoluta' adiectivum nude positum sequitur 'adsumptiva^ 
partis substantivo proprie adscripto, praesertim cum con- 
stitutionis quam partis vocem ad utrumque adiectivum in- 
tellegere malueris. Accedit, quod adsumptiva constitutio 
insequenti sententia in plures et ipsa partes dividitur, ita 
ut de duabus deinceps sententiis altera initium capiat ab 
k adsumptivaparsest i alteraab c adsumptivae partes sunt^ 
numero parfis vocabuli tantummodo commutato. Unde haud 
alienum fuerit suspicari, interpolatum in priore sententia 
esse illud substantivum 'pars\ Quae suspicio magis etiam 
firmatur recentiorum quorundam codicum lectione, velut in 



Cic, de inv. I, 11, 15 in. 

£ Ac iuridicialis quidem 
ipsa in duas tribuitur par- 
tes, absolutam et adsump- 
tivam. Absoluta est, quae 
ipsa in se continet iuris et 
iniuriae quaestionem; ad- 
sumptiva, quae ipsa ex 
se nihil dat firmi ad re- 
cusationem, foris autem ali- 
quid defensionis adsumit. 
Eius partes sunt quattuor, 
concessio, remotio crimi- 
nis, relatio criminis, 
conparatio/ 

mixtae originis libris Bambergensi 421 (c) et Rhedigerano 
2 (e 2 ) exhibetur illa vocula post verbum auxiliare est, 
quare haud scio an aliquo iure conicias, intempestiva ex- 
plicatoris alicuius opera versui in libro archetypo illam fuisse 
superscriptam , unde in textum deinde alio loco ab alio 
librario recepta esse videatur. Adde quod neque Cicero 1. 1., 
aperte Cornificium imitatus, illud substantivum adscripsit. 

Jam ad ipsas adsumptivae constitutionis partes quod 
attinet, alium in propositione, alium in explanatione earum 
ordinem deprehendimus.*) Primam enim explanavit Cornif. 
concessionem, cuius et in propositione primus locus' erat, 
perrexit deinde, quod merito mireris, ad criminis trans- 
lationem, cuius in propositione locus erat tertius, revertit 
tum demum ad criminis remotionem, quam altero loco le- 
gimus in propositione, ad postremum tractavit et in expla- 
natione et in propositione conparationem. Cum alias 
Cornif. religiose observasse videamus in rebus expla- 
nandis propositionis ordinem, nostro iure h. 1. verbo- 
rum in proponendis rebus perturbatum esse ordinem affir- 
mamus. Quae res cum ipsa ex Cornif. scribendi usu satis 
sit manifesta, tum nullam prorsus admittit dubitationem 
conferenti 1. 1. quid habeat Cicero, unde dubium non est, 
quin orta sit verborum ista inCornificio transpositio. Eun- 
dem enim illic mirabile dictu deprehendimus propositionis 
ordinem. Nec est, quod quemquam hic offendat, cum 
Ciceronem et in earum partium explanatione illum ordinem 
instituisse ' videamus. Convenit igitur utriusque scrip- 
toris propositionis , non convenit explanationis ordo. 
Quid ergo impedit, quominus contendamus, falsarium 



*) Conferenda stint, quae 1. 1. apud utrumque sciiptorem de e« 
resequantur» 

aliquem, Ciceronis temere aucupantem similitudinem , de 
industria verborum in propositione ordinem mutasse , non 
considerantem alium ab alio infra ordinem esse insti- 
tutum. Iam quod pro 'criminis translatio' Cicero maluit 
dicere 'relatio criminis' nullius erit momenti. Ne confun- 
deretur translatio cum constitutione translativa Kayserus 
id factum esse suspicatur,- cui contradicere non est in animo, 

Quae postquam enodavimus, et eiecta adulterina parlis 
vocula et restituto verborum ordine, quem in unaSchuetzi 
editione recte observatum esse videmus, hanc veram totius 
loci nanciscemur lectionem: 

'Iuridicialis constitutio est, quom factum convenil, 
set iure an iniuria factum sit, quaeritur. Eius consti- 
(utionis partes sunt duae, quarum una apsoluta, altera 

adsumptiva nominatur. Apsoluta est, quom Adsump- 

tiva esty quom per se defensio infinna est } adsumpta 
extraria re conprobatur. Adsumptivae partes sunl 
quattuor: concessio, *[transtatio criminis] y *[remotio 
criminisj, conparatio. ' 

Quos postquam ex primo libro locos tractavimus trans- 
positionibus maxime notabiles, iam sequentur nonnulli loci, 
in quos potissimum incurrimus in libro secundo. 



Liber II. 

Totius sententiae iterum indagabimus transpositionem 
II, 13, 19 post med.: 

'ludicatum est id, de quo sententia lata est aut 
decretum interposilum. Ea saepe divorsa sunt, ut aliud 

alio iudici aut praetori aut consuli aut tribuno plebis 
placitum sit, et fit, ut de eadem re saepe alius 
aliud decreverit aut iudicaverit'. 

Offenderunt haec Kayserum, qui verbis 'et fit, ut. . . 

iudicaverit' inepte putavit iterari, quae antecederent 'ut.... 

placitum sit'. Nec causam ratus est apparere, cur idem bis 

diceretur; liquere enim per se, de eadem tantum re agipo- 

tuisse. Addere potuitKayserus, sententiam illam generalem 

velut 'ut... alius aliud decreverit sqq/ post enunciatum 

magis singulare, ut quod plurium magistratuum commemora- 

tione res singulas consectetur, ne minime quidem tolerabilem 

videri. Sed tuo iure quaesiveris, quo pacto Kayserus in 

textum illud irrepsisse arbitretur, quod scriptori ipsi adsignare 

vereatur. Ego enim non adducor, ut interpretem aliquem 

existimem tam male provincia sua functum esse, ut rei per 

se ipsam planae atque dilucidae explicationem adspergeret 

tam futilem atque inanem. Adde quod verba 'decreverit' 

et HudicaverW ipsius Cornifici esse haud parvo documento 

nobis sunt , quae ante leguntur : 'i udicatum est... aut 

decretum interposilum' . Videamus autem, nonnemutato 

verborum ordine, quae modo neque scriptore neque inter- 

polatore mediocriter sapienti digna esse cognovimus, 

bonam sententiam praebeant atque probabilem. Saepissime 

enim usu venit apud Cornificium, neque apud eum unum, 

ut, quod prius generatim magis dictum erat, idem accura- 

tius deinceps, additis interdum etiam exemplis, et singu- 

lariter magis altera sententia repetatur. Cuius dicendi 

consuetudinis specimen nobis offeretur, si quod altero loco 

in libris traditum est, priori loco reddiderimus, ut legamus: 

'Iudicatum est id, de quo sententia lata est aut 

decretum interpositum. Ea saepe divorsa sunt, *[UT 

de eadem re saepe alius aliud decreverit aul iudica- 
veritj ', et fit, *[UT aliud alio iudici aut praetori aut 
tribuno plebis placitum sitj/ 

Non poteris non concedere, nihil esse in hac verborum 
collocatione, quod amplius te offendat ; neque, qui sit fac- 
tum, ut male in libris perturbaretur verus sententiarum 
ordo, multis opus est exponere. 

Iterum incurrimus in locum unius vocabuli transpositione 
vitiatum, locum dicimus, qui est de purgatione II, 16, 23 
post in. 

'Purgatio est, quom consulto a nobis factum 
neganuis. Ea dividitur in necessitudinem, fortunam, 
inprudentiam/ 

Quas purgationis partes quod alio supra I, 14, 24 
med. alio hic ordine legimus, nihil referre dicas. Legimus 
enim 1. 1. de eadem re haec: ( Purgatio esl, quom con- 
sutto negat se reus fecisse; ea dividitur in fortunam, 
inprudentiam , necessitatem/ Neque magis te offendet, 
quod brevi post II, 17, 25 in. verborum ordinem depre- 
hendas pariter ab utroque hoc abhorrentem: 'Depreca- 
tione utemur, quom fatebimur nos peccasse neque id 
inprudentis aut fortuito aut necessario fecisse dicemus 
et tamen ignosci nobis postutabimus/ Maiori autem tibi 
erit offensioni, quod in illo ordine, quem nostro loco Cornif. 
in dividendis purgationis partibus instituerat, nequaquam eum 
stetisse videmus in iisdem illis partibus uberius explicandis. 
Accidit enim, ut primum disseruerit de necessitudine, quam 
et in propositione primum locum tenere perspeximus, trans- 
ierit deinde ad inprudentiam , cuius in illa locus erat 
tertius, pervenerit denique ad fortunam, cuius illic locus 
erat medius. Quod tanto opere abhorret a communi scri- 

bendi usu, ut persuadere mihi non possim, recte se habere 
propositionis ordinem. Par enim erat Cornif. aut eundem 
quem in propositione instituerat ordinem observare in ex- 
planatione aut, deflectentem ab eo, causam rationemque 
eius rei reddere. Haud alienum visum est conferre, quam 
rationem hac in re secutus esset Cicero. Scriptum autem 
est de inv. I, 11, 15 med. 'Haec C sc - purgatio'J partes 
habet tres: inprudentiam, casum, necessitatem' etll, 31,94 
extr. item 'ea habet partes tres: inprudentiam, casum, 
necessitudinem' , quem eundem ille ordinem et in sequenti 
disputatione retinuit. Neque vero in proponendis explanandis- 
que tantum illis rebus Ciceronem eundem illum ordinem in- 
stituisse videmus, sed absoluta etiam disputatione II, 32, 99 
med., quotienscunque earum rerum mentionem fecit, eum 
ordinem observavit, ut unam eandemque vocem medio 
semper loco poneret. Quos omnes locos si contulerimus, 
non poterimus non suspicari, hominem falsarium, quod me- 
minisset fortunae seu casus vocabulum medio semper loco 
se legisse apud Ciceronem, nulla sequentis explanationis ha- 
bita ratione medium propositionis locum et in Cornifici 
arte eidem vocabulo adsignasse. Restituamus igitur integrum 
ordinem hunc: 

Turgatio est, quom consulto a nobis factum rie~ 
gamus. Ea dividitur in necessitudinem, * [inprudentiam] , 
*[forlunam]'. 

Propositionis haud dubie et hoc loco et I, 14, 24 in. 
disturbatum ordinem deprehendimus ; est, ubi non propo- 
sitionis sed explanationis vitiatus ordo esse videatur. 
Cuius rei documento erit II, 23, 35. 

( Vitiosa ratio esl, quae ad expositionem non 
est adcommodala velpropter infirmitatem vel propter 

vanitatem. tnfirma ratio est, qude non neces- 
sqrio ostendit ita esse, quem ad modum expositum est, • 

velut aput Ptautum: ratiocinatur. 

Vana ratio est, quae ex fatsa causa constat, 

hoc modo: confiteremur. Itemque infirma ratio 

est, quae non necessariam causam adfert expositionis; 
velut Pacuvius sqq/ 

Duo vitiosae rationis genera proponit Cornif. : infirmum 
et vanum. Quod utrumque genus multis in sequentibus 
persequitur ita, ut initium capiat ab infirma ratione ex- 
plananda, pergat deinde ad illustrandam rationem vanam, 
qua absoluta revertatur denuo ad infirmae rationis tracta- 
tionem, cuius plura deinceps exempla enumeret eodem 
semper usus exordio: Htem infirma ratio esl £ . Sed cave, 
ne Cornificio imputes, quod librariorum factum esse per- 
spicuum est socordia. An tu arbitraris, tam male nostrum 
artis scriptorem rem suam gessisse, ut turpissimum in mo- 
dum dirimeret rerum seriem interpositis iis, quae dilucide 
in propositione secreverat. Immo vero vanae rationis ex- 
positio aut ante infirmam rationem aut post eam locum 
habet. Quodsi minus, singularis cuiusdam ordinis causa 
quae esset, afferre debebat Cornificius. Cuius ex argu- 
mento quod aiunt e silentio nemo non suo iure suspica- 
bitur, male et hic sententiarum ordinem esse perturbatum. 
Quae cum ita sint, iam ad Schuetzianam illain confugiamus 
verborum transpositionem, quae nescio quo pacto ab omni- 
bus adhuc editoribus repudiata in .oblivionem paene iam 
adducta erat. Rectius itaque legamus: 

'Vitiosa ratio est, quae ad expositionem non est 
adcommodata vel propter infirmitatem vel propter vani- 

tatem. *Vana ratio est, q\the'eb 9 fdlsfc Ca\isd'cohstat, 
hoc modo: amor fugiendus non est, nam ex eo veris- 
suma nascitur amicitia; aut hoc modo: philosophia 
vitanda est; adfert enim socordiam atque desidiam. 
Nam hae rationes nisi falsae essent, expositiones quo- 
que earum veras esse confiteremur. 

[INFIRMA RATIO EST, QUAE NON NECES- 
SARIO ostendit ita esse, quem ad modum expositum 
est, velut aput Plautum: 

Amicum castigare ob meritam noxiam 

inmune est facinus, verum in aetate ulile 

et conducibile . < 
Haec expositio est; videamus, quaeratio adferalur: 
Nam ego amicum hodie meum 
concastigabo pro commissa noxia. 

Ex eo, quod ipse facturus est, non ex eo, quod fieri 
convenit, utile quid sit, ratiocinatur . ItemJ INFIRMA 
RATIO EST, QVAE NON NECESSARIAM causam 
adfert expositionis ; velut Pacuvius sqq/ 

Cum utrumque hoc infirmae rationis exemplum or- 
diatur ab iisdem verbis Hnfirma ratio est, quae non ne- 
cessari . . ' facillime fieri potuit, ut, deerrantibus ab uno in 
alterum locum librarii oculis, prius infirmae rationis exemplum 
omitteretur, marginiutassolebatposteaadscriberetur, iniusto 
loco in textum denuo reciperetur *). Cuius in adulterinum 



*) Pergratum mihi accidit, ut, postquam in officinam typogra- 
phicam misi aliquam parlem huius scriptiunculae, ex novissimo Phi- 
lologi volumine (37, p. 386) cognoscerem, Langenium et ipsum 
h. 1. transpositionem factam esse sibi persuasisse. Erravit autem vir 
doctissimus, cum dixit, quae in paragrapho 35, exposita essent de 

4a 

locum" r^fifutfoflfs taurf -scl(J'&n haec fuerit causa, quod et 
in propositione infirmitatis prius quam vanitatis mentio facta 
erat, ita ut non moratus librarius, plura infirmae rationis 
exempla vanae rationis expositionem subsequi, quod in 
margine exemplum legisset, id quasi unum esset, priore loco 
in textum recipiendum esse arbitraretur. Qua in re fieri 
non potuit, quin particula Htem', qua alterum infirmitatis 
exemplum adiungitur, plane praetermitteretur, restitutis 
deinde ex margine illis verbis, et ipsa facillima emen- 
datione coniecturali suo loco redderetur ita tamen, ut nunc 
suffixa quam aiunt vocula que aucta in melioribus libris 
offeratur. Ne autem diu dubius sis, quid magis huic loco con- 
veniat, cum et itemque et item in libris coniectura 
quaesitum esse videatur, restitutis iam in suum ordinem exem- 
plis, recentiorum librorum item, quo omnia deinceps eiusdem 
generis exempla introducantur, quodque idem Langenius 
ex codice Monasteriensi 1. 1. nuperrime exscripserit, pro- 
pius abesse a veritate omnes nobis assentientur. 

Sed iam monent praescripti huic opusculo limites, ne 
longius rem persequamur, quam ob rem, quae alia cum in 
hoc libro tum in tertio et quarto huius artis libris enota- 
vimus, alii et tempori et loco reservemus. 



vana ratione, ea in archetypo primo omissa postea ad marginem 
adscripta esse videri. Sed non vanae sed infirmae rationis 
aliquod exemplum excidisse et homoeoteleutis factam esse ver- 
borum transpositionem Langenius non recusabit nobis concedere. 



Digitized by LiOOQ lC 



Digitized by LiOOQ lC 



HOME USE 

CIRCULATION DEPARTMENT 

MAINUBRARY 

This b..k .s d.. .n th. I«t jat. Jgjga. 

*rwsBUfc l » 7,l " 




LD21— A-40wi-12,'74 
(S2700L) 



General Library 

Unlversity of Callfornia 

Berkeley 



Digitized by LiOOQ lC 



U. C. BERKELEY LIBRARIES yp Q06 I 9 




C01b2T?51A 



Digitized by LjOOQ lC 



Digitized by LiOOQ lC 



